It-tellieqa presidenzjali Amerikana ħadet żvolta ġdida kmieni din il-ġimgħa hekk kif Donald Trump u Hillary Clinton kisbu rebħiet ċari fl-elezzjonijiet primarji ta' diversi stati li reġgħu tawhom vantaġġ konvinċenti fuq l-avversarji tagħhom. Dan kien kuntrast mas-sitwazzjoni li kellhom ftit tal-jiem ilu fejn iż-żewġ partiti kienu qegħdin iħabbtu wiċċhom ma' ċans qawwi ta' konvenzjonijiet ikkontestati b'mod iebes. L-aħħar sett ta' stati li għamlu l-għażla dwar min jixtiequ li jaraw jirrappreżenta l-partit tagħhom kienu Connecticut, Delaware, Maryland, Pennsylvania u Rhode Island. Fuq in-naħa tal-Partit Repubblikan, Donald Trump kien ir-rebbieħ ċar hekk kif irnexxielu jkaxkar l-istati kollha kkontestati. Min-naħa tad-Demokratiċi, Hillary Clinton sabet oppożizzjoni aktar iebsa mill-avversarju tagħha, però xorta waħda ħadet erbgħa mill-ħamsa kkontestati, filwaqt li Bernie Sanders rebaħ f'Rhode Island. B'hekk, wara l-votazzjonijiet ta' din il-ġimgħa għar-Repubblikani hemm Donald Trump b'994 delegat, Ted Cruz b'566 delegat u John Kasich b'153 delegat, b'572 oħra għad-dispożizzjoni fl-elezzjonijiet tal-ġimgħat li ġejjin. Għad-Demokratiċi hemm Hillary Clinton b' 2,165 delegat u Bernie Sanders b'1,357 delegat, b'1,243 delegat ieħor x'jiġu allokati. Ma jaqtgħux qalbhom Dan il-vantaġġ kbir wassal kemm lil Trump, kif ukoll lil Clinton biex jiddikkjaraw illi t-tellieqa ntemmet u li n-nomina hija tagħhom. Fil-fatt, fl-aktar diskorsi riċenti li għamlu huma ftit li xejn irreferew għall-avversarji attwali tagħhom u minflok infexxew f'xulxin bi tħejjija għall-kompetizzjoni eventwali għall-presidenza. Madankollu, l-ebda wieħed mill-avversarji ta' Trump ma ammetta t-telfa, anzi sostnew li diġà qegħdin jiffukaw fuq il-votazzjonijiet li se jsiru matul il-ġimgħat li ġejjin. Forsi l-aktar wieħed li kompla jesprimi l-konvinzjoni fil-possibbiltà li jdawwar is-sitwazzjoni kien Cruz li, wara r-riżultat diżappuntanti li kiseb nhar it-Tlieta li għadda, saħansitra ppreżenta l-persuna li se tkun il-viċi president tiegħu jekk jikseb in-nomina. L-għażla tiegħu kienet Carly Fiorina l-eks CEO tal-kumpanija tal-informatika Hewlett-Packard li sal-10 ta' Frar li għadda kienet għadha qed tikkompeti għan-nomina tal-Partit Repubblikan qabel ma abbandunat it-tellieqa minħabba nuqqas ta' appoġġ. Qabel il-votazzjoni tat-Tlieta, Cruz u Kasich għamlu wkoll patt li bih ikkommettew ruħhom li ma jattakkawx lil xulxin matul il-kumplament tal-kampanja. Dan sar bit-tama li bis-saħħa konġunta tagħhom jirnexxielhom iżommu lil Trump milli jkompli jkaxkar stat wara ieħor. Madankollu, hemm min qiegħed iħoss li din id-deċiżjoni waslet tard wisq hekk kif il-biljunarju Amerikan mhuwiex 'il bogħod wisq milli jikseb in-nomina, kif rajna aktar qabel. Barra minn hekk, f'għajnejn xi nies din il-mossa aktar għamlet ħsara milli ġid għaliex ikkonfermat l-argument ta' Trump illi l-Partit Repubblikan qiegħed jaħdem kontrih minkejja li qed jikkontesta f'ismu. Skont Trump, ir-raġuni wara dawn l-atti ta' sabotaġġ huwa l-fatt li huwa qatt ma ddejjaq jikkritika l-mod kif jaħdem dan il-partit. Pożizzjonijiet kontradittorji Minkejja s-suċċessi li kiseb, Trump ma qagħadx b'idejh fuq żaqqu. Fil-fatt, l-għada stess tal-votazzjoni huwa żamm il-wegħda tiegħu li jipprova jkun anqas spontanju u aktar konkret hekk kif għamel diskors dwar il-prijoritajiet tiegħu fejn tidħol il-politika internazzjonali. Madankollu, ir-reazzjonijiet għal dan id-diskors, li kellu t-tema 'America First', ma kinux eżattament pożittivi. Fil-fatt, kienu bosta li sostnew illi l-pożizzjonijiet li ħa Trump dwar diversi kwistjonijiet kienu kontradittorji. Eżempju ta' dan kien meta kkritika lil Obama għall-ftehim li għamel mal-Iran, biex imbagħad sostna li huwa jkun lest li jilqa' pajjiżi antagonisti bħala ħbieb. Pożizzjoni simili ħadha fil-konfront tal-Ewropa fejn qal li huwa jrid isaħħaħ ir-relazzjoni ta' pajjiżu ma' dan il-kontinent, imma mbagħad sostna li l-alleati tal-Istati Uniti jridu jitgħallmu jfendu għal rashom f'kwistjonijiet militari u ekonomiċi. Din l-attitudni negattiva li Trump ħa fil-konfront tal-alleati ta' pajjiżu wasslitu biex ikun akkużat li qiegħed jipprova jiżola lill-Istati Uniti. Akkuża ta' din ix-xorta għandha piż mhux ħażin fl-Istati Uniti għaliex tiġi assoċjata ma' elementi politiċi li ppruvaw iżommu lil dan il-pajjiż barra mit-Tieni Gwerra Dinjija. Fis-snin tletin u l-bidu tas-snin erbgħin, din il-pożizzjoni gawdiet livell tajjeb ta' popolarità, però l-affarijiet inbidlu mill-attakk ta' Pearl Harbor. Minn dak iż-żmien 'il hawn, president wara ieħor baqa' jħaddan politika ta' intervent ħalli jkun evitat attakk ieħor direttament fuq territorju Amerikan. Sinjali ta' ċediment Fuq in-naħa Demokratika, Sanders ikkonferma li se jibqa' jiġġieled sal-aħħar, però wara d-disfatta ta' nhar it-Tlieta huwa ħabbar li se jkun qiegħed iċekken id-daqs tal-kampanja tiegħu. Din il-bidla nvolviet fost l-oħrajn it-tkeċċija ta' mijiet ta' ħaddiema li kienu jikkampanjaw għalih madwar l-Istati Uniti. Mistoqsi jekk dan huwiex sinjal ta' ċediment, Sanders sostna li l-ħaddiema li tkeċċew kienu jaħdmu fl-istati li l-elezzjonijiet fihom saru diġà, allura m'għadx hemm bżonnhom aktar bħalissa. Minflok, huwa ddeċieda li jiffoka r-riżorsi tiegħu fuq l-istati li għadhom qegħdin jiġu kkontestati, speċjalment Kalifornja li toffri numru kbir ħafna ta' delegati lir-rebbieħ. Madankollu, huwa fatt magħruf illi kandidat li jkun konvint li għandu ċans tajjeb li jikseb in-nomina ġeneralment jżomm il-ħaddiema tiegħu sal-konvenzjoni tal-partit hekk kif ikun iridhom ikomplu jaħdmu matul l-elezzjoni presidenzjali nniffisha. B'hekk, hemm min qiegħed jispekula li Sanders għandu biss l-għan li jirbaħ kemm jista' jkun delegati ħalli xorta jkollu vuċi qawwija fil-konvenzjoni. Dan ikun qiegħed jagħmlu bit-tama li jirrappreżenta l-fazzjonijiet aktar progressivi u xellugin fost id-Demokratiċi li jħossu li Clinton għandha mentalità konservattiva wisq. Ġimgħa kwieta Sadanittant, Clinton kellha ġimgħa kemxejn kwieta hekk kif ma ħadet l-ebda tip ta' inizjattiva barra min-normal. Fil-fatt, kellu jkun kumment ta' Trump li poġġiha f'pożizzjoni prominenti fl-aħbarijiet meta akkużaha li qegħda tuża' l-fatt li hija mara biex iġġib il-voti għaliex m'għandha xejn konkret x'toffri. Kif wieħed jistenna, dan il-kumment kien milqugħ b'ostilità kbira minn ħafna gruppi li jirrappreżentaw in-nisa, kif ukoll diversi figuri prominenti femminili. Clinton inniffisha esprimiet is-sodisfazzjon tagħha għall-fatt illi qegħda tiġi kkunsidrata bħala waħda mill-kelliema politiċi ewlenin għan-nisa u fakkret lill-votanti fid-diversi kummenti kemmxejn sessisti li Trump għamel fil-konfront tan-nisa matul il-ġimgħat li għaddew. L-appuntamenti li jmiss L-appuntament elettorali li jmiss se jkun nhar it-Tlieta li ġej fejn il-kandidati taż-żewġ partit se jkunu qegħdin jikkompetu f'Indiana. Kollox ma' kollox, Mejju mhuwiex mistenni li jipprovdi xi sorpriżi kbar għaliex in-numru ta' delegati għad-dispożizzjoni fl-istati li jmiss huwa żgħir. Però, is-sitwazzjoni se tinbidel fis-7 ta' Ġunju meta se jkun hemm Super Tuesday oħra li fiha ż-żewġ partiti jkollhom rawnd ta' votazzjoni f'diversi stati. Fil-każ tal-Partit Repubblikan, din id-data ikun l-aħħar appuntament tagħhom qabel il-konvenzjoni għan-nominazzjoni, filwaqt li l-Partit Demokratiku jkun għad jibqalu votazzjoni waħda f'Washington DC.